Papagáj technika - Online Angol
Papagáj technikaNoémi2018-08-28T18:34:07+00:00
Minden egyes emberi lény ezen a földön úgy tanulja meg az anyanyelvét, hogy figyel, hallgat, majd ismétel. Sokszor akkor is ismétel, ha fogalma sincs, mi az, amit ismétel. Ezért van az, hogy néha megmosolyogtató, amikor a pici gyerek valamit visszamond, amit hall, mert valójában nem érti, amit visszamond, csak megismétli.
Előbb-utóbb a szavakhoz jelentést is kapcsol, de ehhez bizony idő kell.
Neked, aki egy idegen nyelvet akar megtanulni, van egy nehezítő tényeződ: a saját anyanyelved.
Amikor beszélni szeretnél, fordítasz. Amikor hallgatod az angol nyelvű beszédet, elkezded fordítani a saját anyanyelvedre! Ezért megy nehezedre a szöveg értése, és a beszéd. Hiszen ha olvasol, több időd van átrágni magad a szövegen, de amikor hallgatsz valamit, erre nincs idő.
Nos, ez a technika, amit részletesen bemutatok neked, segít abban, hogy folyékonyabban beszélj, és a hallás utáni értésed is fejlődjön.
Nem csodamódszer, és azt is részletesen leírom, hogyan ne csináld.
Ez egy jó kis mondás.
Mindent ismétléssel tanulunk.
Így tanulunk írni.
Így tanulunk meg biciklizni.
Ugyanazokat a mozdulatokat ismételjük, ismételjük, ismételjük, míg profik nem leszünk.
Beszélni is így tanultunk meg: ismételtük, amit hallottunk.
Az idegen nyelvet is így kellene tanulnod!
MI IS EZ A PAPAGÁJ TECHNIKA
Ha tanfolyamom első leckéivel már megismerkedtél (ha nem, akkor kattints ide és iratkozz fel a próbaleckékre), akkor valójában már ott elkezdjük a papagáj-technikát.
Semmi mást nem kell tenned, mint meghallgatnod helyes kiejtéssel a szót, és utána hangosan megismételned.
Ez a papagáj-technika. Hangosan, a füleddel tanulni! A legjobb, ha nem is nézed, csak hallod!
Persze, ahogy haladsz előre a tanulással, már nem csak önálló szavakat, de mondatokat kell ismételned.
Indítsd el a videót, és ismételd azokat a szavakat helyes kiejtéssel, amiket hallasz! Próbáld meg úgy, hogy nem nézed az írott szót!
Ha már nem kezdő angolos vagy, akkor érdemes egész mondatokat ismételned.
Ez azért fontos, mert ha a szavak egymás mellé kerülnek, akkor “összemosódhatnak”, azaz a kiejtésük módosul.
A papagáj-technika segít neked, hogy az angol hangokat MEGTANULD HALLANI, és MEGTANULD KIEJTENI.
Ahogy már fentebb is említettem, egy cselekvéssort tanulsz meg, olyan mintha az ajkaid, a hangszálad stb edzenéd folyamatosan.
Nem túl jó elnevezés a Papagáj-technika, hiszen a papagáj értelmetlenül ismétel hangokat!
Ha te is így teszel, akkor ez a technika is legalább annyira értéktelen, mint az a módszer, amikor alvás közben hallgat valaki angol szöveget, és reméli, hogy mire felébred, mindent ért és még beszél is.
Soha ne ismételj értelmetlenül se szavakat, se mondatokat!
Ez egy alapszabály! Mindig értened kell, amit ismételsz.
Tanfolyamomon például mindig feldolgozzuk az adott szöveget, mielőtt a papagáj-technikára térnénk rá.
Tudnod kell minden egyes szót, értened kell mindent, mert csak akkor van értelme ennek a technikának, és csakis akkor működik.
Valójában bármilyen szöveget elővehetsz, a lényeg, hogy érts benne mindent, és egy-egy mondat ne legyen túl hosszú.
Gondolj csak bele! Lehet, hogy még saját anyanyelveden se tudnál egy három soros mondatot megismételni. Nem is ez a cél!
A cél az, hogy rögzüljön a kiejtés, rögzüljön a nyelv ritmusa, és ne kelljen gondolkoznod bizonyos szókapcsolatokon. Nincs időd nyelvtani szabályokon gondolkozni, miközben beszélsz, nem igaz?
Semmi más dolgod, mint elindítanod egy hanganyagot, megállítanod egy mondatnál, és ismételned. Persze, ehhez olyan hanganyagot keress, amit előtte fel tudsz dolgozni, tehát ne “csak úgy” ismételd, mert ahogy az előbb kifejtettem, nem fogod tudni ismételni hosszú távon, ha sok benne az ismeretlen szó vagy mondatszerkezet.
Csak akkor működik a papagáj-módszer, ha minden egyes szót, kifejezést ismersz a mondatban.
A papagáj-technika hallás utáni ismétlést jelent, nem pedig azt, hogy nézed az írott szöveget, majd elismétled.
A módszer célja, hogy hallás után legyél képes azonnal érteni az adott mondatot, azon belül a szavakat, kifejezéseket.
Ha van is írott anyag a feldolgozott szöveghez, a végső célod az legyen, hogy hallás után – az írott szöveg figyelése nélkül – legyél képes elismételni a mondatot.
Nem egy ismeretlen, még sosem hallott szöveget kell felmondanod, hanem előtte alaposan meg kell tanulnod a szavakat, és mire a papagájos részhez érsz, feltehetőleg már el is olvastad a szöveget.
HA KÉRDÉSED VAN, TEDD FEL
Ne feledd! A nyelvtanulás aktív dolog.
Ha csak hallgatsz, sokat segít a hallás utáni értésben, de nem fogsz megszólalni tőle, mert a hallgatás passzív tevékenység.
Neked arra van szükséged, hogy a passzív szókincsed aktivizáld. Ehhez meg kell szólalnod.
Nem lehet kifogás, hogy nincs kivel, vagy nem mersz élő emberhez szólni. Kezdd el!
A papagáj-módszer az a technika, amit már a kezdet kezdetén tudsz használni.
Ha bármilyen kérdésed van a használatát illetően, kérdezz bátran!
Zárásként pedig hoztam neked egy gyakorlatot Tanfolyamom 26. leckéjéből.
Ebben a leckében a WHOSE kérdőszót gyakoroljuk be a birtokos szavacskákkal és az eddig tanult szókinccsel.
A lecke végén letöltheted magát a teljes gyakorlatot is a leírt mondatokkal, hogy bárhol gyakorolhass, ne csak akkor, amikor internet előtt vagy.
https://vip.onlineangol.com/wp-content/uploads/26lessonParrotsentences.mp3